Tilastotieteen, teoreettisen fysiikan, biofysiikan ja geofysiikan pääaineista luovutaan tai ne sulautetaan muihin oppiaineisiin. Kuva: Maiju Torvinen

Oulun yliopiston hallitus esittää opetus- ja kulttuuriministeriölle lakkauttamista tai sulauttamista muihin oppiaineisiin tilastotieteen, teoreettisen fysiikan, biofysiikan ja geofysiikan pääaineissa.

Kaikki lakkautussuunnitelmat liittyvät pieniin oppiaineisiin.

Musiikkikasvatuksen ja germaanisen filologian pääaineet sen sijaan säilyvät suunnitelman mukaan.

Musiikkikasvatus säästyy lakkautusaikeilta, koska sen lakkautus olisi liittynyt Jyväskylän yliopiston aikeisiin luopua vastaavasti kirjallisuuden pääaineesta. Jyväskylän yliopisto luopui toistaiseksi suunnitelmastaan. Oulun yliopiston hallituksen viesti kuitenkin on, että musiikkiasvatuksen odotetaan kehittävän tutkimustaan ja opetustaan nykyisestä.



Germaanista filologiaa ei ehdoteta lakkautettavaksi, koska Oulun yliopiston asemaa koko oppiaineen kannalta Suomessa pidetään merkittävänä. Rehtori Jouko Niinimäki uskoo, että oppiaineen lakkautukset muualla Suomessa ovat kuitenkin edessä.

Uutena yliopistoon on tulossa erityislastentarhanopettajien maisteriohjelma. Myös lastentarhanopettajien koulutusmääriä lisätään kahdellakymmenellä opiskelijalla vuosittain.

Yliopisto esittää suunnitelmiaan opetus- ja kulttuuriministeriölle, joka on yrittänyt ohjata yliopistoja profiloitumaan eli karsimaan opetustaan.

Kandiohjelmat laaja-alaisemmiksi



Kandidaattiohjelmat muuttuvat syksystä 2017 alkaen entistä laaja-alaisemmiksi. Esimerkiksi suomen kieli ja kirjallisuus yhdistetään, jolloin niihin ei ole erillistä sisäänottoa. Samoin käy matematiikan ja fysiikan.

Yliopisto ottaa käyttöön myös lukuvuosimaksut EU- ja ETA-alueen ulkopuolelta tuleville syksystä 2017 alkaen. Lukuvuosimaksut ovat alimmillaan 10 000 euroa.

Koulutusta koskevat muutokset tulevat voimaan vuoden 2017 opiskelijavalinnoissa. Syksyllä 2016 ja sitä aiemmin opintonsa aloittaneille opiskelijoille taataan mahdollisuus suorittaa opintonsa loppuun.

Muutosten ei arvioida aiheuttavan yhteistoimintalain 8 luvun mukaisia henkilöstövaikutuksia. Osaa vapautuvista paikoista ei kuitenkaan täytetä.

Juttua muokattu kello 14.54: Tarkennettu tietoa yliopiston hallituksen ehdotuksesta.